אירווינג ברלין

אירווינג ברלין (באנגלית: Irving Berlin; ‏נולד בשם ישראל ביילין 11 במאי 1888 – 22 בספטמבר 1989) היה פזמונאי ומלחין יהודי אמריקאי, יליד האימפריה הרוסית, כותב פורה שרבים מהשירים שכתב והלחין למחזות זמר הפכו לנכסי צאן ברזל של התרבות הפופולרית האמריקאית. ברלין נולד לפי מקורות אחדים בעיר מוגילב שבבלארוס ולפי מקורות אחרים בעיר טיומן שבמזרח רוסיה, בשם ישראל איזדור ביילין, אחד משמונה ילדיו של שוחט (לפי מקורות אחרים - חזן). בשנת 1893 היגרה המשפחה לארצות הברית והשתקעה בניו יורק. כאשר ברלין היה בן שמונה, מת אביו והוא נאלץ לצאת לעבוד לפרנסת המשפחה. בין השאר עבד כמוכר עיתונים וכמלצר מזמר. הלהיט הגדול הראשון שלו היה השיר Alexander's Ragtime Band, שנכתב בשנת 1911 וזכה מאז לביצועים רבים, כולל אלו של לואי ארמסטרונג, בינג קרוסבי וריי צ'ארלס. היה זה הראשון בשרשרת ארוכה של להיטים. בשנת 1917, התגייס לצבא ארצות הברית במהלך מלחמת העולם הראשונה, והופיע במחזמר Yip Yip Yaphank אשר הוצג בבסיס Camp Upton בניו יורק. בין שיריו הנודעים האחרים: God Bless America הפטריוטי, שהיה למעין המנון שני בארצות הברית, את Anything You Can Do, There's No Business Like Show Business מתוך המחזמר "אנני אוקלי אשת לפידות", את Remember ואת White Christmas, שבביצועו של בינג קרוסבי נמכר בלמעלה מ-100 מיליון עותקים וזכה בפרס האוסקר. השיר שובץ גם בסרט המוזיקלי "חג מולד לבן" (1954). ב-1948 כתב והלחין את שירי הסרט "מצעד הפסחא" שבו כיכבו פרד אסטר וג'ודי גרלנד. את כל אלה ורבים אחרים כתב והלחין מבלי שידע לקרוא או לכתוב תווים. גם בקולנוע שלח את ידו והלחין עשרות פסי-קול. שירו Blue Skies הושר על ידי אל ג'ולסון בסרט המדבר הראשון, זמר הג'אז. ב-1953 הופק הסרט המוזיקלי "קרא לי מאדאם" עם שירים שלו. ב-1954 הופק הסרט המוזיקלי "אין כעסקי השעשועים" ובו שולבו שירים שכתב. שירו הידוע Cheek to Cheek תורגם לעברית תחת השם "עדן", על ידי עלי מוהר ובוצע על ידי גידי גוב. שירו Puttin' on the Ritz תורגם בידי אבי קורן כ"לך לשפת הים". את השיר בתרגום זה ביצעה להקת הכל עובר חביבי. ברלין היה נשוי פעמיים, בראשונה לדורותי גץ ב-1912, שנפטרה מטיפוס הבטן 5 חודשים לאחר נישואיהם, ובשנית לאלין מקיי ב-1926, בתו של תעשיין אמיד. מנישואיו השניים נולדו לו שלוש בנות ובן, שנפטר בינקותו. ב-1954 הוענקה לו מדליית הזהב של הקונגרס וב-1977 העניק לו הנשיא ג'רלד פורד את מדליית החירות הנשיאותית, שני עיטורי הכבוד הגבוהים ביותר בארצות הברית. ברלין נפטר מהתקף לב בניו יורק, בגיל 101. Michael Freedland, Irving Berlin, Stein and Day, 1974 (הספר בקטלוג ULI) Mary Ellin Barrett, Irving Berlin: a Daughter's Memoir, Simon & Schuster, 1994 (הספר בקטלוג ULI) Charles Hamm, Irving Berlin: Songs from the Melting Pot: the Formative Years, 1907-1914, Oxford University Press, 1997 (הספר בקטלוג ULI) Edward Jablonski, Irving Berlin: American Troubador, H. Holt, 1999 (הספר בקטלוג ULI) Jeffrey Magee, Irving Berlin's American Musical Theater, Oxford University Press, 2012 (הספר בקטלוג ULI) Sheryl Kaskowitz, God Bless America: the Surprising History of an Iconic Song, Oxford University Press, 2013 (הספר בקטלוג ULI) אירווינג ברלין, במסד הנתונים הקולנועיים IMDb (באנגלית) אירווינג ברלין, באתר AllMovie (באנגלית) אירווינג ברלין, באתר Rotten Tomatoes (באנגלית) אירווינג ברלין, במסד הנתונים הקולנועיים KinoPoisk (ברוסית) אירווינג ברלין, באתר ספוטיפיי אירווינג ברלין, באתר AllMusic (באנגלית) אירווינג ברלין, באתר MusicBrainz (באנגלית) אירווינג ברלין, באתר Discogs (באנגלית) אירווינג ברלין, באתר Genius אירווינג ברלין, דף שער בספרייה הלאומית אירווינג ברלין, באתר SecondHandSongs אירווינג ברלין, באתר DNCI אירווינג ברלין באתר הספרייה היהודית הווירטואלית אירווינג ברלין באתר מקבלי מדליית החירות הנשיאותית. אירווינג ברלין, באתר אנציקלופדיה בריטניקה (באנגלית) כתבי אירווינג ברלין בפרויקט גוטנברג (באנגלית) אירווינג ברלין, באתר "Find a Grave" (באנגלית) Robert Kimball, Linda Emmet, The Complete Lyrics of Irving Berlin, Hal Leonard Corporation, 2005, ISBN 978-1-55783-681-6. (באנגלית)